วันนี้ (30 เม.ย.2566) เวลาประมาณ 09.50 น. กล้องวงจรปิดที่สถานีบ้านส้อง อ.เวียงสระ จ.สุราษฎร์ธานี บันทึกภาพเหตุการณ์ขณะที่หญิงอายุ 75 ปี เป็นผู้พิการทางการได้ยิน และอาศัยอยู่ในละแวกใกล้เคียงกับสถานีรถไฟ เดินข้ามรางรถไฟในระยะกระชั้นชิดกับขบวนรถด่วนที่ 85 สถานีกลางกรุงเทพอภิวัฒน์-นครศรีธรรมราช ที่กำลังวิ่งเข้าสู่สถานีบ้านส้อง  นายฐิติพงศ์ พิริพล ตำแหน่งนายสถานีผู้แทนงานเดินรถแขวงทุ่งสง ทำหน้าที่นายสถานีบ้านส้อง ที่อยู่ระหว่างการปฏิบัติหน้าที่ พบเห็นเหตุการณ์จึงตัดสินใจวิ่งเข้าไปช่วยเหลือหญิงคนดังกล่าวได้อย่างเฉียดฉิว  ล่าสุดนายนิรุฒ มณีพันธ์ ผู้ว่าการรถไฟแห่งประเทศไทย ได้ทราบข่าวและเห็นคลิปแล้ว โดยได้ชื่นชมในการปฏิบัติหน้าที่ดูแลเอาใจใส่ผู้โดยสารด้วยความมุ่งมั่นและตั้งใจ สามารถทำหน้าที่ได้อย่างดีเยี่ยม ทั้งนี้ ได้สั่งการให้ฝ่ายเกี่ยวข้องพิจารณาความดีความชอบตามระเบียบต่อไป  อย่างไรก็ดี การรถไฟฯ ขอความร่วมมือกับพี่น้องประชาชน ก่อนจะเดินข้ามทางรถไฟ หรือขับขี่ยวดยานพาหนะผ่านทางรถไฟ กรุณาเพิ่มความระมัดระวัง หยุดก่อนข้ามทางรถไฟและมองซ้ายมองขวาเมื่อเห็นว่าปลอดภัยดีแล้ว จึงจะสามารถข้ามไปได้
หญิงอายุ 75 ปี หญิงคนดังกล่าว